ገጸባህሪያትን አስመልክቼ የምተቸው ሌላ ነጥብ ቢኖር ፍሬህይወት የተመደበችበት ህዋስ አባላት ስም ነው። የኢፌዴሪ ሚንስትሮች ስም ይመስለል፣ ከየብሄረሰቡ የተውጣጡ ሰዎች ስም። ይህ አስፈላጊ መስሎ አልታየኝም። በዚያን ጊዜ እንዲህ ዓይነት እሳቤ የነበረ አይመስለኝም። ይህ አሁን በአገራችን ያለው ፖለቲካዊ ስርአት ያመነጨው እሳቤ ሊሆን ይችላል። በወቅቱ ኢህአፓ ህዋሳት የብሄረሰብ ስብጥር እንዲኖራቸው የሚጨነቅበት ጉዳይ ካለመሆኑ በተጨማሪ ልጆቹ የመዲናይቱ ታዳጊዎች ስለሆኑ ስማቸው ጋዲሳ ሆነ ዘርዓይ ወይም አስቻለው የብሄረሰብ ማንነትን ከቁብ እንደማይቆጥሩት 99.6 በመቶ እርግጠኛ ሆኜ መናገር እችላለሁ። የዚያን ዘመን ታሪክ ስንጽፍ በዚህኛው ዘመን መንፈስ ሰንበረዝ እንዲሆን መጣር ይኖርብናል። እኩልነት እንደነበር ለመግለጽ በቅንነት የታሰብ እንደሆነ ይገባኛል ግን የብሄረሰብ ጉደይ ያን ያህል ገጦ ባለወጣበት በተለይ በዋና መዲናይቱ ልጆች አካባቢ የማይታወቅና የሌለ ነገርን እንደነበረ አድርጎ ማቅረብ ይሆናል ብዬ ነው።
